b"\n_START_ARTICLE_\nEsther Dom\xc3\xadnguez Zurita\n_START_SECTION_\nInicis\n_START_PARAGRAPH_\nEs va iniciar en la gimn\xc3\xa0stica r\xc3\xadtmica el 1988, als 7 anys, en un gimn\xc3\xa0s de l'actual districte Actur-Rei Fernando (Saragossa). Als 8 anys d'edat va entrar al Club Escola de Gimn\xc3\xa0stica R\xc3\xadtmica de Saragossa. El 1991, 1992 i 1993 va ser campiona d'Arag\xc3\xb3 infantil, i el 1994 campiona d'Arag\xc3\xb3 j\xc3\xbanior. El 1992 va ser subcampiona d'Espanya individual en categoria infantil al Campionat celebrat a Benicarl\xc3\xb3, el 1993 campiona d'Espanya infantil a la general, en c\xc3\xa8rcol, en corda i en pilota, el 1994 campiona d'Espanya j\xc3\xbanior a la general, en c\xc3\xa8rcol i en cinta, i el 1995 campiona d'Espanya j\xc3\xbanior en corda, c\xc3\xa8rcol, maces i cinta. Des de 1994, Esther va ser entrenada per Nancy Usero, fins que va ser convocada per la seleccionadora nacional individual Mar Lozano.\n_START_SECTION_\n1995 - 1997: Primeres competicions i breu etapa al conjunt\n_START_PARAGRAPH_\nInternacional des dels 12 anys, als 14 va marxar a Madrid per entrenar-se amb la selecci\xc3\xb3 nacional de gimn\xc3\xa0stica r\xc3\xadtmica d'Espanya. En la selecci\xc3\xb3 entrenaria primer en el Gimn\xc3\xa0s Moscard\xc3\xb3n i des de 1997 al Centre d'Alt Rendiment de Madrid del Consell Superior d'Esports. Despr\xc3\xa9s de ser component de la selecci\xc3\xb3 j\xc3\xbanior individual el 1995, el 1996 es va convertir en individual s\xc3\xa8nior. A l'abril de 1997, a falta d'un mes per a l'Europeu, es va incorporar al conjunt espanyol despr\xc3\xa9s de la retirada de Marta Bald\xc3\xb3, Estela Gim\xc3\xa9nez i Est\xc3\xadbaliz Mart\xc3\xadnez, i la lesi\xc3\xb3 de Marta Calamonte. Dels dos exercicis per a aquest any, el de 5 pilotes tenia com a m\xc3\xbasica una barreja de can\xc3\xa7ons d'\xc3\x89dith Piaf, com \xc2\xabNon, je ne regrette rien\xc2\xbb o \xc2\xabHymne \xc3\xa0 l'amour\xc2\xbb, mentre que el de 3 pilotes i 2 cintes feia servir \xc2\xabLas cosas del querer\xc2\xbb, composta per Quintero, Le\xc3\xb3n i Quiroga. Esther va ser titular en el de 5 pilotes. Al maig, Esther va competir amb el conjunt en el Campionat Europeu de Gimn\xc3\xa0stica R\xc3\xadtmica de Patres, on va assolir un 4t lloc en el concurs general, a m\xc3\xa9s d'una medalla de plata en 5 pilotes i una altra de bronze en 3 pilotes i 2 cintes. El primer dia, amb una nota acumulada de 38,300 en el concurs general, es van quedar a 50 mil\xc2\xb7l\xc3\xa8simes del podi. En les finals per aparells del dia seg\xc3\xbcent van obtenir una nota de 19,600 en l'exercici de 5 pilotes, que els va atorgar la medalla de plata. En l'exercici mixt de 3 pilotes i 2 cintes van assolir una nota de 19,500 que els va portar al tercer calaix del podi. El conjunt estava integrat llavors per Esther, Sara Bay\xc3\xb3n, N\xc3\xbaria Cabanillas, Lorena Gur\xc3\xa9ndez, Tania Lamarca, Carolina Malchair i Marta Calamonte com a suplent. Posteriorment Esther passaria a ser novament gimnasta individual.\n_START_SECTION_\n1997 - 2001: Volta a la modalitat individual i Sydney 2000\n_START_PARAGRAPH_\nEl 1997 va comen\xc3\xa7ar a ser entrenada en la selecci\xc3\xb3 per Ana Bautista, qui romandria amb ella fins a 1999, quan Dalia Kutkaite va passar a ser entrenadora de l'equip. Despr\xc3\xa9s del Campionat del M\xc3\xb3n d'Osaka el 1999, en qu\xc3\xa8 Espanya va acabar quarta i ella novena en modalitat individual, va assolir el seu bitllet per als Jocs Ol\xc3\xadmpics de Sydney 2000. L'any 2000 va esdevenir la primera gimnasta r\xc3\xadtmica espanyola a obtenir una nota de 10,000 en un Campionat Europeu, en l'exercici de pilota en el Campionat Europeu de Saragossa, la seva ciutat natal. En aquest Europeu va assolir el 4t lloc per equips (junt amb Almudena Cid i Alba Caride), el 13\xc3\xa8 a la general, el 4t en corda (amb la mateixa nota que la 3a), el 6\xc3\xa8 en c\xc3\xa8rcol, el 4t en pilota (amb la mateixa nota que les tres primeres) i el 6\xc3\xa8 en cinta. A m\xc3\xa9s, en aquesta competici\xc3\xb3 li va ser atorgat el Premi Longines a la Eleg\xc3\xa0ncia, un trofeu que sol lliurar la marca de rellotges hom\xc3\xb2nima i la FIG durant les competicions internacionals de gimn\xc3\xa0stica destacades. Posteriorment va participar en les seves \xc3\xbaniques Olimp\xc3\xadades, els Jocs Ol\xc3\xadmpics de Sydney 2000, on va finalitzar en la 11a posici\xc3\xb3 en el concurs general individual amb una nota de 38,732, quedant-se a 101 mil\xc2\xb7l\xc3\xa8simes de participar a la final de les 10 millors._NEWLINE_Al maig de 2001 va obtenir la seva \xc3\xbanica medalla en una competici\xc3\xb3 internacional oficial, en assolir l'equip espanyol de gimn\xc3\xa0stica la medalla de bronze en el primer Campionat Europeu per Equips, celebrat a Riesa (Alemanya). L'equip espanyol per a aquesta competici\xc3\xb3 va estar format a m\xc3\xa9s per Almudena Cid i per quatre representants de gimn\xc3\xa0stica art\xc3\xadstica: Alejandro Barrenechea, V\xc3\xadctor Cano, Sara Moro i Laura Mart\xc3\xadnez. A mitjan juny va participar en el seu \xc3\xbaltim Europeu, celebrat a Ginebra, on va ser 8a a la final de c\xc3\xa8rcol.\n_START_SECTION_\nRetirada de la gimn\xc3\xa0stica\n_START_PARAGRAPH_\nEl 2001 es va retirar a causa d'un trencament de costella en un entrenament previ a l'Europeu de 2001. Va comen\xc3\xa7ar a estudiar dansa amb Alicia Alonso, per\xc3\xb2 ho va deixar poc despr\xc3\xa9s. Va comen\xc3\xa7ar a cursar la Llicenciatura de Ci\xc3\xa8ncies de la Informaci\xc3\xb3 (periodisme), que va finalitzar amb \xc3\xa8xit l'any 2005. Va treballar com a entrenadora de gimn\xc3\xa0stica r\xc3\xadtmica al Club Chamart\xc3\xadn de Madrid."